Herodes rey kachkaptinmi Jesus nacerqa Judea law Belen llaqtapi.
Hinaptinmi yachayniyoq runakuna Jerusalenman chayaramurqaku intipa qespimunan lawmanta.
Hinaspam tapukurqaku:
—¿Maypitaq kachkan judiokunapa reynin nacemuq?
Intipa qespimunan lawpim luceronta rikuramuniku chaymi hamuniku adoraqnin —nispa.
Chayta Rey Herodes yacharuspanmi hukmanyarurqa Jerusalenpi llapallan runakunapiwan.
Hinaptinmi Rey Herodes qayachirqa llapallan sacerdotepa jefenkunatawan Diospa leynin yachachiqkunata hinaspam tapurqa maypim Cristo nacenanmanta.
Paykunam nirqaku:
—Judea law Belen llaqtapim,
Diosmanta willakuqmi kaynata qellqarqa:
Judeapi kaq yaw Belen llaqta,
manapunim taksallaqa kawaqchu
Judeapi gobiernaq llaqtakunamantaqa,
qanmantam lloqsimunqa huk kamachikuq.
Paymi Israel runaykunata michinqa.
Chaymi Herodes upallalla qayarachimurqa yachaqkunata hinaspam allinta tapurqa haykapim lucero rikurisqanmanta.
Paykunata Belenman kachaspanmi nirqa:
—Allinta maskamuychik,
wawata tariruspaykichikñataqmi willaykachimuwankichik ñoqapas rispay adoraykamunaypaq —nispa.
Reypa nisqanman hinam paykuna pasarqaku.
Ñanta richkaptinkuñataqmi intipa qespimunan lawpi rikumusqanku lucero rikuriykamuspan ñawpaqninkuta rirqa wawapa maymi kasqanpi sayanankama.
Lucerota rikuruspankum yachaqkuna ancha-anchata kusikurqaku.
Wasiman yaykuykuspankuñataqmi rikuykurqaku wawatawan maman Mariata hinaspam qonqorakuykuspanku wawata adorarqaku,
baulchankuta kichaykuspankutaqmi qorqaku apasqanku qorita,
inciensota hinaspa miski asnaq mirrata.
Diosmi mosqoyninkupi willarqa:
—Amañam kutinkichikñachu Rey Herodesmanqa —nispa.
Chaymi kutikurqaku huklaw ñannintaña.
Egipto nacionman Jesusta ayqechisqankumanta
Yachaqkuna ripukuptinmi Señorpa angelnin rikuriykurqa Joseyman mosqoyninpi hinaspam nirqa:
—Hatarispayki mamantinta wawata ayqechiy Egipto nacionman hinaspa chaypi kamuy qamkunaman willamunaykama.
Herodesmi maskachkan wawata wañuchinanpaq —nispa.
Joseymi puñusqanmanta hatariruspan wawata mamantinta pusarikuspan chay tuta pasarqa Egipto nacionman.
Chaypim kamurqaku Herodes wañunankama.
Kaykunam pasakurqa Señormanta willakuqpa:
—Churiytam Egipto nacionmanta qayamurqani —nisqan cumplikunanpaq.
Qari wawakunata wañuchinankupaq Herodespa kamachikusqanmanta
Herodesmi yachaqkunapa engañarusqanta yacharuspan llumpaysuta piñakururqa hinaspam soldadonkunawan wañurachirqa Belen llaqtapi hinaspa muyuriqninpi kaq qari wawakunata,
iskay watayoqmanta uraymanmi wañurachirqa yachaqkunapa tapukusqan tiempoman hina.
Chaynapim cumplikurqa Diosmanta willakuq Jeremiaspa qellqasqan,
paymi nirqa:
Rama llaqtapim uyarikurqa,
puraminti llakikuywan waqasqanmi uyarikurqa.
Raquelmi wawankunamanta waqarqa.
Consuelasqa kaytapas manaña munaspanmi waqarqa,
wawankuna manaña kasqanraykum waqarqa.
Herodes wañuruptinmi Señorpa angelnin Joseyman Egipto nacionpi mosqoyninpi rikuriykurqa hinaspam nirqa:
—Hatariy hinaspa mamantinta wawata pusarikuspa riy Israel nacionnikiman,
wañurunñam wawa wañuchiy munaqkunaqa —nispa.
Rikchariruspanmi Josey pusarqa wawata mamantinta Israel nacionninman.
Joseymi yacharurqa Arquelaoña Judea lawpiqa taytan Herodespa rantinpi gobiernasqanta,
chayraykum manchakuspan chaymanqa mana rirqachu,
mosqoyninpi Dios willaptinñam pasarqa Galilea lawmanqa.
Chayman chayaruspanñataqmi rirqa Nazaret llaqtapi yachananpaq.
Chaynam karqa Diosmanta willakuqkunapa “Nazaret llaqtayoqwanmi sutichanqaku” nisqanku cumplikunanpaq.